Id-daħla trijonfali tal-arka fit-tempju Salm ta' David. Tal-Mulej hi l-art u kulma fiha, id-dinja u kulma jgħix fiha. Għax hu fuq l-ibħra waqqafha , u fuq ix-xmajjar fis-sod qegħedha. Min jista' jitla' fuq l-għolja tal-Mulej, min joqgħod fil-post imqaddes tiegħu? Min għandu jdejh indaf u qalbu safja, min ma jagħtix ruħu għall-frugħa, u anqas ma jaħlef bil-qerq. Dan ikollu barka mingħand il-Mulej, u l-ħlas li ħaqqu minn Alla, is-Salvatur tiegħu. Dan hu n-nisel ta' dawk li jfittxuh; li jfittxu 'l wiċċek, Alla ta' Ġakobb. Intrefgħu, bibien, infetħu, intom bibien ta' dejjem , ħalli jidħol is-Sultan tal-glorja! Min hu dan is-Sultan tal-glorja? Hu l-Mulej setgħan u qawwi, il-Mulej qawwi fit-taqbida. Intrefgħu, bibien, infetħu, intom bibien ta' dejjem, ħalli jidħol is-Sultan tal-glorja! Min hu dan is-Sultan tal-glorja? Hu l-Mulej tal-eżerċti: dan hu s-Sultan tal-glorja!